Tutkintakomitea: Venäläisille perustettujen leirien olot Karjalassa "eivät sopineet yhteen elämän edellytysten kanssa".

MoskovaVenäjän tutkintakomitea on aloittanut virallisen rikostutkinnan koskien suomalaisten toimia Itä-Karjalassa jatkosodan aikana.

Komitea kertoo päätyneensä asiaan tutkintansa tuloksena. Rikosasia on pantu vireille kansanmurhapykälän nojalla.

Komitean tiedotteen mukaan (siirryt toiseen palveluun) vuosien 1941 ja 1945 välisenä aikana vähintään 14:llä suomalaisten perustamalla leirillä pidettiin etnistä venäläisväestöä, jonka asumisolot sekä ruoka- ja työnormit eivät sopineet yhteen elämän edellytysten kanssa.

Tiedotteessa käytetään sanaa keskitysleiri. Leireillä pidettiin yli 24 000 ihmistä, joista kuoli vähintään 8 000 siiviliväestöön kuuluvaa venäläistä, mukaan lukien 2 000 lasta.

Lisäksi komitean mukaan yli 7 000 sotavankia tapettiin hautaamalla elävältä, kaasukammiossa tai ampumalla.

Novosti Ylen haastattelema Suomen Kansallisarkiston pääjohtaja, dosentti Jussi Nuorteva pitää ikävänä sitä, että tutkintakomitea esittää faktoina asioita, joille ei löydy vahvistusta asiakirjoista. Erityisesti väitteet siitä, että suomalaiset olisivat tappaneet ihmisiä kaasukammioissa ja haudanneet elävältä, ovat Nuortevan mielestä hämmentäviä.

Suomen ulkoministeriö perää venäläisarkistojen avaamista kaikille

Presidentti Vladimir Putinin alainen Venäjän federaation tutkintakomitea julkaisi maanantaina tiedotteen (siirryt toiseen palveluun), jossa se kertoi tutkivansa suomalaisten epäiltyjä rikoksia Karjalassa jatkosodan aikana.

Komitea ilmoitti tutkivansa tapahtumia koskevia asiakirjoja, joista Venäjän turvallisuuspalvelun FSB:n Karjalan-osasto oli poistanut salauksen.

Lue myös: Venäjä alkaa tutkia suomalaisten toimia Karjalassa jatkosodan aikana mahdollisena kansanmurhana – Tutkija: Ikivanha juttu

Tällä viikolla Venäjän mediassa on uutisoitu myös Suomen ulkoministeriön näkemyksiä rikosepäilyistä.

Venäläismedian mukaan Suomen ulkoministeriö muistuttaa, että asia ei ole uusi ja että sitä on tutkittu huolellisesti oikeudessa sodan päättymisen jälkeen.

Lisäksi Suomen ulkoministeriön kerrotaan pyytävän venäläisarkistojen avaamista kaikille tutkijoille.

– Historiallisten tapahtumien tulkinta on tutkijoiden ja tiedemiesten tehtävä. Hallituksena me pyrimme vain takaamaan, että tutkimusta voidaan tehdä avoimesti ja vapaasti. Olemme avoin yhteiskunta ja olemme sitä mieltä, että vaikeat historialliset ongelmat on välttämätöntä käsitellä, Ria Novosti siteerasi (siirryt toiseen palveluun) Suomen ulkoministeriötä tiistaina julkaisemassa artikkelissaan.

Yle ei ole nähnyt ulkoministeriön tiedotetta asiasta.

Korjaus 24.4. klo 12.35: Korjattu otsikko ja jutun alku muotoon "Venäjän tutkintakomitea on aloittanut virallisen rikostutkinnan", "Venäjä nostamassa syytteen". Toisin kuin kirjoitimme aiemmin, asiasta ei ole Venäjällä vielä nostettu syytettä.

Lisää aiheesta:

Novosti Ylen uutinen aiheesta

Sandarmohin metsän synkkä salaisuus paljastui, mutta jääkö muualle haudattujen suomalaisten kohtalo selvittämättä?

Aiheesta muualla:

HS: Venäjä avasi virallisen rikostutkinnan suomalaisten tekemäksi väitetystä kansanmurhasta Karjalassa (siirryt toiseen palveluun)

IS: Venäjä julkisti rankat syytteet Suomea vastaan: ”Haudattiin elävältä, tapettiin kaasukammioissa...” (siirryt toiseen palveluun)

Lisää aiheesta Turun yliopiston blogissa: Itä-Karjalassa ei ollut "keskitysleirejä" vaan keskitysleirejä – ja niistä on syytä puhua (siirryt toiseen palveluun)